Nu skal LG bygge B&O’s tv

Hæderkronede danske Bang og Olufsen har haft det skidt i en del år efterhånden. Selv på trods af en ganske gedigen succes med deres Play serie, så er hele koncernen decideret truet af konkurs – med det ene dårlige regnskab efter det andet og en slankekur, der har varet i årevis.

B&O’s store problem er, at volumen på deres produktion er ekstremt lille i forhold til andre producenter. Det betyder, at overskuddet ikke er nær så stort pr. enhed som de eksorbitante priser på produkterne ellers kunne antyde.
Det har betydet, at B&O nu er til salg – vi har tidligere beskrevet rygter om et forestående salg i Korea til enten Samsung eller LG. Rygterne var blandt andet baseret på, at Tue Mantoni, B&O’s direktør, var på charmeoffensiv i Korea. Det viser sig dog, at det måske ikke var derfor, Mantoni var i Korea, men nærmere fordi han har forhandlet med LG om at stå for B&O’s produktion af fjernsyn.

Overtaget TV produktionen

Tue Mantoni og LG har indgået en aftale om at LG nu skal producere B&O’s tv – B&O designer naturligvis stadig selv deres fjernsyn og står for lyden i dem – men LG skal altså levere panelerne og samle fjernsynene. Tue Mantoni siger til Bloomberg, at det skal spare B&O for ca. 150 millioner kroner over de næste tre år – penge, B&O har god brug for i deres nuværende situation.

“Vi har tabt en del penge fordi vi producerer så få tv. Vi laver omkring 30.000 tv om året – LG laver omkring 40 millioner,” begrunder Tue Mantoni aftalen med LG.

Aftalen ændrer ikke på, at B&O stadig er til salg.

Nu skal LG bygge B&O’s tv